ไทยผนึกอาเซียนรับศก.วุ่น
ไทยจับมืออาเซียน+3 รับมือเศรษฐกิจปีหน้าผันผวน หนุนปฏิรูปโครงสร้างเพื่อการเติบโตระยะยาว
29 ต.ค. 2565

ไทยจับมืออาเซียน+3 รับมือเศรษฐกิจปีหน้าผันผวน หนุนปฏิรูปโครงสร้างเพื่อการเติบโตระยะยาว 
นายรังสรรค์ ศรีวรศาสตร์ ปลัดกระทรวงการคลัง เปิดเผยในฐานะหัวหน้าคณะผู้แทนไทยเข้าร่วมการประชุมเจ้าหน้าที่อาวุโสกระทรวงการคลังและธนาคารกลางอาเซียน+3 ที่ญี่ปุ่น เมื่อวันที่ 4-5 ธ.ค.ที่ผ่านมา ว่า กลุ่มอาเซียน+3 ควรต้องเร่งรับมือความผันผวนของเศรษฐกิจโลกในปีหน้า ที่จะเกิดจากการเคลื่อนย้ายเงินทุนระหว่างประเทศ โดยสมาชิกควรเน้นที่การปฏิรูปโครงสร้างเศรษฐกิจเพื่อหนุนการเติบโตในระยะยาว พร้อมทั้งดำเนินมาตรการปกป้องความมั่นคงทางการเงิน และการดำเนินนโยบายการคลังแบบหดตัว 
ทั้งนี้ แม้เศรษฐกิจของอาเซียนจะขยายตัวได้ถึง 5.5% ในปีนี้ จากการคาดการณ์ของกองทุนการเงินระหว่างประเทศ (ไอเอ็มเอฟ) แต่คาดว่าในปี 2558 การยุติมาตรการผ่อนคลายทางการเงินของสหรัฐ ที่สวนทางกับการใช้มาตรการผ่อนคลายทางการเงินในญี่ปุ่น หรือยุโรป และการชะลอตัวของเศรษฐกิจจีน จะส่งผลกระทบต่อเศรษฐกิจของกลุ่มอาเซียน+3 ที่รวมถึงจีน ญี่ปุ่น และเกาหลีใต้
นอกจากนี้ ที่ประชุมยังได้เสนอแนะให้เพิ่มศักยภาพของมาตรการริเริ่มเชียงใหม่สู่การเป็นพหุภาคี (ซีเอ็มไอเอ็ม) เพื่อให้ความช่วยเหลือทางการเงินแก่สมาชิกได้ทันหากเกิดวิกฤตเศรษฐกิจขึ้น จากปัจจุบัน ที่มีการขยายวงเงิน 2 เท่าเป็น 2.4 แสนล้านเหรียญสหรัฐ และเพิ่มสัดส่วนการให้ความช่วยเหลือส่วนที่ไม่เชื่อมโยงกับเงื่อนไข การให้ความช่วยเหลือของไอเอ็มเอฟจาก 20% เป็น 30% ไปแล้ว 
อย่างไรก็ตาม นายคยุงวุก ฮู อดีต รมช.ยุทธศาสตร์และการคลังของเกาหลีใต้ ได้แสดงความวิตกในที่ประชุมว่า กองทุนริเริ่มเชียงใหม่มีความพร้อมมากพอที่จะช่วยเหลือสมาชิกหากเกิดวิกฤตขึ้นจริงหรือไม่ พร้อมทั้งเรียกร้องให้สมาชิกเร่งพัฒนาตลาดพันธบัตรและโครงสร้างพื้นฐานให้มากขึ้น เพื่อลดการพึ่งพาแหล่งเงินทุนจากต่างประเทศ 
กองทุนริเริ่มเชียงใหม่นั้น นับเป็นความร่วมมือระดับที่เป็นรูปธรรมมากที่สุดของกลุ่มอาเซียน+3 ขณะที่ความร่วมมือทางการเงินอื่นๆ ส่วนใหญ่ยังอยู่ในช่วงริเริ่ม เช่น การจัดตั้งสํานักงานวิจัยเศรษฐกิจมหภาคของภูมิภาคอาเซียน+3 (อัมโร) ซึ่งอยู่ระหว่างกระบวนการเร่งรัดให้เกิดสัตยาบันจัดตั้งเป็นองค์การระหว่างประเทศ และมาตรการริเริ่มพัฒนาตลาดพันธบัตรเอเชีย (เอบีเอ็มไอ) ซึ่งยังอยู่ในขั้นปรับปรุงมาตรฐานตลาดร่วมกัน